Ο GEA επιβράβευσε ιδιοκτήτη beach bar για τη νόμιμη χρήση μουσικής με ταξίδι για τη συναυλία των Rolling Stones
09/07/2013

Κλείνοντας τον πρώτο χρόνο λειτουργίας του, ο **GEΑ**, ο ενιαίος Αστικός Μη Κερδοσκοπικός Οργανισμός συλλογικής διαχείρισης και είσπραξης των συγγενικών δικαιωμάτων των μουσικών, τραγουδιστών και παραγωγών, ανήγγειλε ότι θα προσφέρει σε όλους όσοι κατέβαλαν εύλογη αμοιβή για τα δικαιώματα ηχογραφημένης μουσικής το 2012 μια θαυμάσια ευκαιρία για να κερδίσουν ξεχωριστά **μουσικά δώρα**!

Μεγάλος νικητής της κλήρωσης των μουσικών δώρων του GEA, που κέρδισε ένα τριήμερο ταξίδι για 2 άτομα στο **Λονδίνο** με εισιτήρια για την πολυαναμενόμενη συναυλία των θρυλικών **Rolling Stones**, αναδείχτηκε ο Τριαντάφυλλος Σερέτης, ιδιοκτήτης bar-restaurant (Agistri Bar-restaurant) στο Πευκοχώρι Χαλκιδικής. Η χαρά και η έκπληξη ήταν δικαιολογημένη και ακόμα πιο μεγάλος είναι ο ενθουσιασμός για αυτό που ακολουθεί. Η συναυλία των **Rolling Stones** στο **Hyde Park**, το Σάββατο **6 Ιουλίου** είναι γεγονός και ο Τριαντάφυλλος Σερέτης μαζί με ένα κοντινό του άτομο βρέθηκαν εκεί! Η υπόσχεση του GEA πραγματοποιήθηκε με το μεγάλο νικητή να απολαμβάνει μία συναρπαστική μουσική εμπειρία ως επιβράβευση για το σεβασμό προς τα δικαιώματα ηχογραφημένης μουσικής και τη συνέπεια απέναντι στους μουσικούς, τραγουδιστές και παραγωγούς της Ελλάδας και του κόσμου.

Την Παρασκευή 5 Ιουλίου, ο Τριαντάφυλλος Σερέτης βρέθηκε στο αεροδρόμιο Ελ. Βενιζέλος όπου και συναντήθηκε με μέλη του Διοικητικού Συμβουλίου του GEA, κα Δήμητρα Γαλάνη, κ Ντίνο Γεωργούντζο και κα Ελένη Φωσκόλου και το Γενικό Διευθυντή του οργανισμού, κ Δημήτρη Γιαρμενίτη από τους οποίους παρέλαβε το πλήρες πακέτο της τριήμερης φιλοξενίας στο Λονδίνο και τα πολυπόθητα εισιτήρια της μεγαλύτερης συναυλίας της χρονιάς!

Φωτογραφίες από την παράδοση του δώρου στο ακόλουθο link:
<https://www.dropbox.com/sh/qrchdpdidgyhoq6/OrdcE5zkDl>

**Θυμίζουμε τα υπόλοιπα μουσικά δώρα του GEA:**

● **Συλλεκτικά Boxsets** Ελλήνων και ξένων καλλιτεχνών.
● **Δωρεάν Εισιτήρια** για ζωντανές εμφανίσεις Ελλήνων καλλιτεχνών ή προβολές παραστάσεων διεθνών συγκροτημάτων-ανάλογα με τον τόπο διαμονής των νικητών.

Η πρωτοβουλία του GEA να επιβραβεύσει τους νόμιμους χρήστες μουσικής προστίθεται σε μία σειρά ενεργειών του Μη Κερδοσκοπικού Οργανισμού για την **ανάδειξη της σημασίας των δικαιωμάτων στην ηχογραφημένη μουσική** και την **ενημέρωση** του κοινού για το ρόλο του.

Για περισσότερες πληροφορίες: [www.geamusic.gr](http://www.geamusic.gr/)

Επικοινωνία - Προβολή:
Αλκμήνη Θάνου|alcmene.thanou@geamusic.gr

**Σημείωμα προς τους συντάκτες**

Η [κλήρωση](http://geamusic.gr/newsdetails2281-3.html?lang=gr&id=8) πραγματοποιήθηκε παρουσία συμβολαιογράφου στις **28 Φεβρουαρίου 2013**. Δικαίωμα συμμετοχής στην κλήρωση έλαβαν αυτόματα όλες οι επιχειρήσεις που είχαν καταβάλει την εύλογη αμοιβή για τα δικαιώματα ηχογραφημένης μουσικής και ανήκουν στην κατηγορία 'Δημόσια Εκτέλεση'.
Οι επωνυμίες των νικητών ανακοινώθηκαν στις **4 Μαρτίου** στα ηλεκτρονικά μέσα του GEA (Website:[www.geamusic.gr](http://www.geamusic.gr/), Facebook:[www.facebook.com/GEA.Greece](http://www.facebook.com/GEA.Greece), Twitter: @[GEAGreece](http://www.twitter.com/GEAGreece%22%20%5Ct%20%22_blank)).

**Σύντομο σημείωμα για τον GEA:**
Tο 1993, με το νόμο 2121/1993 περί πνευματικών και συγγενικών δικαιωμάτων, η πολιτεία, σε εναρμόνιση κοινοτικών και διεθνών συμβάσεων, θεσμοθέτησε τα συγγενικά δικαιώματα ερμηνευτών, εκτελεστών και παραγωγών υλικών φορέων ήχου.
Για τη διαχείριση και προστασία των περιουσιακών δικαιωμάτων ή εξουσιών που απορρέουν από αυτά, ιδρύθηκαν, με την άδεια του ΥΠ.ΠΟ., οι μη κερδοσκοπικοί οργανισμοί των παραγωγών υλικών φορέων ήχου ή ήχου και εικόνας GRAMMO, των τραγουδιστών ΕΡΑΤΩ και των μουσικών ΑΠΟΛΛΩΝ.
Όλοι οι Ελληνικοί Οργανισμοί Συλλογικής Διαχείρισης (ΟΣΔ) για τα πνευματικά ή συγγενικά δικαιώματα έχουν λάβει την άδεια του Υπουργού Πολιτισμού και Τουρισμού και εποπτεύονται από τον Οργανισμό Πνευματικής Ιδιοκτησίας (ΟΠΙ), ο οποίος υπάγεται στο Υπουργείο Πολιτισμού και Τουρισμού.